***PRIJEDLOG***

Na temelju članka 23. stavka 1. Zakona o komunalnom gospodarstvu (Narodne novine br. 36/95, 70/97, 128/99, 57/00, 129/00, 59/01, 82/04, 178/04, 38/09, 79/09, 153/09, 49/11, 84/11, 90/11, 144/12, 94/13, 153/13, 147/14 i 36/15), članka 30. Statuta Grada Samobora (Službene vijesti Grada Samobora br. 3/16 ) i članka 77. Poslovnika Gradskog vijeća Grada Samobora (Službene vijesti Grada Samobora br. 4/16 – pročišćeni tekst), Gradsko vijeće Grada Samobora na svojoj \_\_\_ sjednici održanoj dana \_\_\_\_\_\_ godine donijelo je

**ODLUKU**

**O KOMUNALNOJ NAKNADI**

1. OPĆE ODREDBE

**Članak 1.**

Ovom odlukom određuju se naselja Grada Samobora, kao jedinice lokalne samouprave, u kojima se naplaćuje komunalna naknada, područja zona u Gradu Samoboru, koeficijent zona za pojedine zone, koeficijent namjene za poslovni prostor i za građevno zemljište koje služi u svrhu obavljanja poslovne djelatnosti, rok plaćanja komunalne naknade, nekretnine važne za Grad Samobor koje se u potpunosti ili djelomično oslobađaju od plaćanja komunalne naknade, opći uvjeti i razlozi zbog kojih se u pojedinim slučajevima može odobriti potpuno ili djelomično oslobađanje od plaćanja komunalne naknade i izvori sredstava iz kojih će se namiriti iznos za slučaj potpunog ili djelomičnog oslobađanja od plaćanja komunalne naknade.

**Članak 2.**

Komunalna naknada prihod je proračuna Grada Samobora.

Sredstva komunalne naknade namijenjena su financiranju obavljanja ovih komunalnih djelatnosti:

1. odvodnja atmosferskih voda,
2. održavanje čistoće u dijelu koji se odnosi na čišćenje javnih površina,
3. održavanje javnih površina,
4. održavanje nerazvrstanih cesta,
5. održavanje groblja i krematorija,
6. javna rasvjeta.

Sredstva komunalne naknade namijenjena su također i financiranju objekata i uređaja komunalne infrastrukture.

**Članak 3.**

Gradsko vijeće Grada Samobora za svaku kalendarsku godinu u skladu s predvidivim sredstvima i izvorima financiranja donosi program održavanja komunalne infrastrukture za djelatnosti iz članka 2. ove odluke.

Gradonačelnik Grada Samobora dužan je do kraja ožujka svake godine Gradskom vijeću Grada Samobora podnijeti izvješće o izvršenju Programa iz stavka 1. ovoga članka, za prethodnu kalendarsku godinu.

1. NASELJA U KOJIMA SE PLAĆA KOMUNALNA NAKNADA

**Članak 4.**

Komunalna naknada plaća se na području grada Samobora i u sljedećim mjestima i naseljima:

Beder, Bobovica, Braslovje, Bratelji, Bregana, Breganica, Brezovac Žumberački, Budinjak, Bukovje Podvrško, Celine Samoborske, Cerje Samoborsko, Cerovica, Dane, Dolec Podokićki, Domaslovec, Draganje Selo, Dragonoš, Drežnik Podokićki, Dubrava Samoborska, Falašćak, Farkaševec Samoborski, Galgovo, Golubići, Gornja Vas, Gradna, Grdanjci, Gregurić Breg, Hrastina Samoborska, Jarušje, Javorek, Kladje, Klake, Klokočevec Samoborski, Konšćica, Kostanjevec Podvrški, Kotari, Kravljak, Lug Samoborski, Mala Jazbina, Mala Rakovica, Mali Lipovec, Manja Vas, Medsave, Molvice, Noršić Selo, Novo Selo Žumberačko, Osredek Žumberački, Osunja, Otruševec, Pavučnjak, Petkov Breg, Podgrađe Podokićko, Podvrh, Poklek, Prekrižje Plešivičko, Rakov Potok, Rude, Samoborski Otok, Savršćak, Selce Žumberačko, Sječevac, Slani Dol, Slapnica, Slavagora, Smerovišće, Stojdraga, Sveti Martin pod Okićem, Šimraki, Šipački Breg, Tisovac Žumberački, Velika Jazbina, Velika Rakovica, Veliki Lipovec, Višnjevec Podvrški, Vratnik Samoborski, Vrbovec Samoborski, Vrhovčak.

III. OBVEZNICI PLAĆANJA KOMUNALNE NAKNADE

**Članak 5.**

Komunalnu naknadu plaćaju vlasnici, odnosno korisnici:

* stambenog prostora,
* poslovnog prostora,
* garažnog prostora,
* građevnog zemljišta koje služi u svrhu obavljanja poslovne djelatnosti,
* neizgrađenoga građevnog zemljišta.

**Članak 6.**

Komunalna naknada ne plaća se za nekretnine:

1. kojima se koristi Hrvatska vojska za djelatne potrebe obrane (vojarne, vježbališta i sl.),
2. koje se upotrebljavaju za djelatnost javnoga predškolskoga, osnovnoga, srednjega i visokog obrazovanja, muzeja i arhiva,
3. koje koriste ustanove zdravstvene zaštite i socijalne skrbi u vlasništvu države i županije,
4. koje se upotrebljavaju za djelatnost vatrogasnih službi,
5. koje služe vjerskim zajednicama za obavljanje njihove vjerske i obrazovne djelatnosti,
6. za građevna zemljišta na kojima su spomen obilježja, spomen područja i masovne grobnice,
7. zgrade i zemljišta koje su u vlasništvu Grada Samobora ili se djelatnost većinskim dijelom financira iz proračuna Grada Samobora,
8. zemljišta na kojima se nalaze komunalni objekti i uređaji komunalnih poduzeća za vodoopskrbu i odvodnju, za održavanje komunalija zajedničke potrošnje osim uredskih prostorija, zemljišta i objekti za spremanje i likvidaciju otpada (deponije i spalionice),
9. gospodarske zgrade poljodjelaca s dvorištem.

Za nekretnine iz stavka 1. ovoga članka komunalna naknada se plaća ukoliko ih vlasnici daju u najam, podnajam, zakup, podzakup ili na privremeno korištenje.

1. ODREĐIVANJE VISINE KOMUNALNE NAKNADE

**Članak 7.**

Rješenje o komunalnoj naknadi donosi nadležni upravni odjel Grada Samobora za kalendarsku godinu do 31. ožujka tekuće godine, ako se na osnovi odluke Gradskog vijeća Grada Samobora mijenja njezina visina u odnosu na prethodnu godinu.

**Članak 8.**

Rješenjem o komunalnoj naknadi utvrđuje se visina komunalne naknade po m2 obračunske površine, obračunska površina i mjesečni iznos komunalne naknade, osim za nekretnine iz članka 13. stavka 4. ove odluke.

**Članak 9.**

Iznos komunalne naknade po m2 obračunske površine nekretnine utvrđuje se množenjem:

1. vrijednosti obračunske jedinice - boda (B), određene u kunama po m2 (u daljnjem tekstu: vrijednost boda),
2. koeficijenta zone (Kz),
3. koeficijenta namjene (Kn).

**Članak 10.**

Vrijednost boda (B) određuje odlukom Gradsko vijeće Grada Samobora do kraja studenog tekuće godine za sljedeću kalendarsku godinu, nakon donošenja odluke o komunalnoj naknadi.

Vrijednost boda iz stavka 1. ovoga članka jednaka je mjesečnoj visini komunalne naknade po m2 korisne površine stambenoga prostora u prvoj zoni Grada Samobora.

Ako Gradsko vijeće Grada Samobora ne odredi vrijednost boda iz stavka 1. ovoga članka najkasnije do kraja studenog tekuće godine, za obračun komunalne naknade u sljedećoj kalendarskoj godini vrijednost boda se ne mijenja.

Ako Gradsko vijeće Grada Samobora do kraja studenog tekuće godine donese odluku kojom se mijenja važeća vrijednost boda obveznicima plaćanja komunalne naknade izdaju se nova rješenja.

**Članak 11.**

Koeficijent zone (Kz) određuje Gradsko vijeće Grada Samobora za pojedine zone, a najviši koeficijent u prvoj zoni Grada Samobora iznosi 1,00.

**Članak 12.**

Ovisno o pogodnosti položaja i komunalnoj opremljenosti određenoga područja Grad Samobor dijeli se u 5 (pet) zona:

I. ZONA:

- Samobor,

- koeficijent prve zone iznosi 1,00

II. ZONA:

- Bregana,

koeficijent druge zone iznosi 0,80

III. ZONA:

- Bobovica, Celine Samoborske, Domaslovec, Drežnik Podokićki, Dubrava Samoborska, Farkaševec Samoborski, Galgovo, Gradna, Hrastina Samoborska, Kladje, Klokočevec Samoborski, Lug Samoborski, Mala Jazbina, Mala Rakovica, Medsave, Molvice, Pavučnjak, Petkov Breg, Podvrh, Rakov Potok, Rude, Samoborski Otok, Savršćak, Sveti Martin pod Okićem, Velika Jazbina, Velika Rakovica, Vrbovec Samoborski, Vrhovčak

- koeficijent treće zone iznosi 0,60

**IV. ZONA:**

- Braslovje, Breganica, Bukovje Podvrško, Cerje Samoborsko, Dolec Podokićki, Draganje Selo, Falašćak, Grdanjci, Gregurić Breg, Klake, Konšćica, Kotari, Mali Lipovec, Manja Vas, Otruševec, Podgrađe Podokićko, Prekrižje Plešivičko, Slani Dol, Slavagora, Smerovišće, Veliki Lipovec, Vratnik Samoborski

- koeficijent četvrte zone iznosi 0,40

**V. ZONA:**

- Beder, Budinjak, Dragonoš, Gornja Vas, Jarušje, Javorek, Kostanjevec Podvrški, Noršić Selo, Novo Selo Žumberačko, Poklek, Slapnica, Stojdraga, Šipački Breg, Višnjevec Podvrški

- koeficijent pete zone iznosi 0,20

**Članak 13.**

Koeficijent namjene (Kn) ovisi o vrsti nekretnine iz članka 5. ove odluke i iznosi za:

|  |  |
| --- | --- |
| stambeni prostor i prostor koji koriste neprofitne organizacije | - koeficijent 1,00 |
| garažni prostor | - koeficijent 1,00 |
| neizgrađeno građevno zemljište | - koeficijent 0,05 |
| poslovni prostor koji služi za proizvodnu djelatnost | - koeficijent 2,50 |
| poslovni prostor velikih trgovačkih centara (uključivo i zakupce ili vlasnike poslovnog prostora koji obavljaju djelatnost u sklopu velikog trgovačkog centra) te poslovni prostor u kojem se obavljaju financijske djelatnosti, djelatnosti osiguranja, djelatnosti  kockanja i klađenja, telekomunikacijske djelatnosti, trgovina na malo motornim gorivima i mazivima (uključivo i trgovinu ostalih proizvoda i ugostiteljstvo u sklopu prostora), opskrba lijekovima i sličnim proizvodima (ljekarne), trgovina na veliko, obavljanje jedinstvenog tehnološkog sustava tehničkih pregleda vozila, registracije, ispitivanja i homologacije vozila, te poslova koji su s tim neposredno povezani, trgovina automobilima, iznajmljivanje automobila, javnobilježnička i odvjetnička djelatnost, prateće i pomoćne djelatnosti u prometu, poštanske usluge, projektiranje i nadzor | - koeficijent 10,00 |
| poslovni prostor koji služi za ostale djelatnosti | - koeficijent 5,00 |
| građevno zemljište koje služi u svrhu obavljanja poslovne djelatnosti koeficijent iznosi  10% koeficijenta namjene koji je određen za poslovni prostor. |  |

Za poslovni prostor i građevno zemljište koje služi u svrhu obavljanja poslovne djelatnosti, u slučaju kad se poslovna djelatnost ne obavlja više od 6 mjeseci u kalendarskoj godini, koeficijent namjene umanjuje za 50%, ali ne može biti manji od koeficijenta namjene za stambeni prostor, odnosno neizgrađeno građevno zemljište.

Ako se u poslovnom prostoru istodobno obavlja proizvodna i ostala djelatnost za osnov obračuna uzet će se koeficijent poslovnog prostora koji služi za ostale djelatnosti.

Za hotele, apartmanska naselja i kampove visina godišnje komunalne naknade iznosi 1,5% ukupnog godišnjeg prihoda iz prethodne godine ostvarenog u hotelima, apartmanskim naseljima i kampovima koji se nalaze na području Grada Samobora.

1. NAČIN PLAĆANJA

**Članak 14.**

Komunalna naknada plaća se mjesečno, najkasnije do 15-og u mjesecu za protekli mjesec.

Obveznik koji ne plati komunalnu naknadu u roku dospijeća, plaća i zateznu kamatu utvrđenu zakonom.

**Članak 15.**

Obveza plaćanja komunalne naknade nastaje prvog dana od dana stjecanja vlasništva ili korištenja stambenog, poslovnog, garažnog prostora ili građevnog zemljišta.

1. OSLOBAĐANJE OD PLAĆANJA KOMUNALNE NAKNADE

**Članak 16.**

Nadležni upravni odjel može obveznika plaćanja komunalne naknade za stambeni prostor, na njegov pisani zahtjev, osloboditi plaćanja komunalne naknade.

O oslobađanju plaćanja komunalne naknade odlučuje se rješenjem.

Pravo na oslobađanje od plaćanja komunalne naknade imaju:

1. udovice, roditelji i djeca poginulih branitelja Domovinskog rata
2. invalidi Domovinskog rata
3. korisnici pomoći za uzdržavanje
4. umirovljenici koji uz mirovinu primaju zaštitni dodatak
5. nezaposleni koji se nalaze u evidenciji Zavoda za zapošljavanje neprekidno duže od šest mjeseci, koji nema nužno potrebnih prihoda za život
6. obveznik stariji od 70 godina koji nema nužno potrebnih prihoda za život.

Rješenje o oslobađanje od plaćanja komunalne naknade donosi se za kalendarsku godinu u kojoj je zahtjev podnesen, osim za osobe iz stavka 3. točki 1. i 2. ovog članka za koje se donosi rješenje o trajnom oslobađanju plaćanja.

Obveznici plaćanja komunalne naknade za stambeni i garažni prostor u naseljima Bratelji, Brezovac Žumberački, Cerovica, Dane, Golubići, Kravljak, Osredek Žumberački, Osunja, Selce Žumberačko, Sječevac, Šimraki, Tisovac Žumberački oslobađaju se plaćanja komunalne naknade zbog slabe naseljenosti i gospodarske razvijenosti.

Proračunom Grada Samobora za narednu kalendarsku godinu osigurat će se novčana sredstva u ukupnom iznosu potpunog ili djelomičnog oslobađanja od plaćanja komunalne naknade tokom tekuće kalendarske godine, za namirenje programa održavanja komunalnih djelatnosti u narednoj kalendarskoj godini.

**Članak 17.**

Pravne i fizičke osobe koje počinju obavljati djelatnost oslobađaju se od plaćanja komunalne naknade i to:

1. u prvoj godini rada 100% iznosa komunalne naknade
2. u drugoj godini rada 50% iznosa komunalne naknade
3. u trećoj godini rada 25% iznosa komunalne naknade

Pod pravnim i fizičkim osobama koje počinju obavljati djelatnost razumijevaju se pravne i fizičke osobe koje u posljednjih 5 godina nisu obavljale istu ili sličnu djelatnost na području grada Samobora i koje djelatnost obavljaju u poslovnim prostorijama odnosno na lokacijama na kojima se u posljednih 5 godina nije obavljala ista ili slična djelatnost, te pravne ili fizičke osobe koje već posluju na području Grada Samobora, ako otvaraju nove poslovne prostorije (u kojima još nije obavljana djelatnost) na novim lokacijama te povećavaju ukupan broj zaposlenih uz uvjet da i dalje posluju na postojećoj i novoj lokaciji.

Pravo na oslobađanje od plaćanja komunalne naknade prema uvjetima iz stavaka 1. i 2. ovog članka nemaju veliki trgovački centri, te zakupci ili vlasnici poslovnog prostora koji obavljaju trgovačku djelatnost u sklopu velikog trgovačkog centra (pojam "veliki trgovački centri" odnosi se na trgovačke centre koji imaju više od 500 m2 netto površine).

**Članak 18.**

Ukoliko obveznici svoju obvezu dobrovoljno i u predviđenom roku ne podmire ista će se naplatiti prisilnim putem – poduzimanjem određenih mjera u okviru ovršnog postupka.

1. PRIJELAZNE I ZAVRŠNE ODREDBE

**Članak 19.**

Danom stupanja na snagu ove Odluke prestaje važiti Odluka o komunalnoj naknadi (Službene vijesti Grada Samobora br. 6/01., 3/03., 7/09. i 10/13.).

Stupanjem na snagu ove Odluke ne prestaju važiti rješenja o trajnom oslobađanju (izdana za obveznike plaćanja komunalne naknade sukladno članku 16. stavku 3. točki 1. i 2).

**Članak 20.**

Ova odluka objaviti će se u Službenim vijestima Grada Samobora, a stupa na snagu 01.01.2018. godine.

KLASA:

URBROJ:

**PREDSJEDNIK**

**GRADSKOG VIJEĆA**

**Miran Šoić**